Osvrt na 2001. - tenis (10/1/02) - 2002-01-11
Tenis je prošle godine imao dvije hit teme - Gorana Ivaniševića i Jennifer Capriati
Tenisku priču počinjemo od posljednjeg Grand Slam turnira odigranog u prošloj godini – U.S. Opena – na kojem je veterana i možda najboljeg tenisača u povijesti Petea Samprasa u finalu svladao mladi Australac – Lleyton Hewitt. Samprasu, koji je 13 puta osvajao Grand slam turnire, to je bila posljednja šansa da osvoji neko veliko natjecanje u 2001-oj godini, dok je za 19-godišenjg Hewitta U.S.Open bilo natjecanje za koje se dugo pripremao. Zapravo, on kao da se cijeli život pripremao za turnire u 2001-oj godini. Osvojio ih je šest, a godinu je okončao kao najmladji tenisač broj jedan u povijesti. Zanimlivo je da Hewitt nije uspio, zajedno sa suigračima iz reprezentacije, osvojiti i Davis Cup, kojeg su, pomalo neočekivano u Pariz odnjeli tenisači Francuske. Prije U.S.Opena odigran je najslavniji svjetski turnir – Wimbledon! Možda i posljednja životna šansa za Gorana Ivaniševića? Tri puta u finalu, tri poraza. Nakon toga pad forme, slabe igre, nevoljnost, nevjerica u vlastite mogućnosti, ali i nevjerica drugih da on može ikada više osvojiti tako veliki turnir. Goran čak nije imao rezultate koji bi ga kvalificirali za Wimbledon, ali organizatori su mu poslali pozivnicu. Taj potez nitko nije zažalio, osim Patricka Raftera, naravno. Upravo je njega Ivanišević svladao u finalu rezultatom 3:2. Mnogi stručnjaci i teniski zaljubljenici usudjuju se reći da je to bio najbolji finalni meč u povijesti Wimbledona. Goran Ivanišević je preko noći postao pravi svjetski sportski hit: "Ovo mi je bio san cijelog života. Ja sam dobio priliku servirati za pobjednički poen dolazeći niotkuda. Došao sam ovdje, a da me nitko nije čak ni spominjao. A, sada držim pobjednički pokal u rukama. Ovo je sjajno." Na Wimbledonu nije nastupio Gustavo Kuerten, brazilski tenisač i vjerojatno najomiljeniji igrač na svijetu. Kuerten nije htio igrati u Wimbledonu, jer su tereni na kojima on dominira - zemljani, na primjer oni u Roland Garrosu, pokraj Pariza. Mladi Brazilac je u finalu Otvorenog prvenstva Francuske svladao španjolskog tenisača Alexa Corretju. To je bila treća Kuertenova titula na Roland Garrosu. U to vrijeme on je bio i najbolji svjetski igrač na ATP listi. Na prvom mjestu je smijenio Andrea Agassija, koji je odlično odigrao prvi Grand Slam, onaj u Australiji, koji se igra u siječnju. Tom pobjedom Agassi je kući odnio sedmi pobjednički pokal s Grand slam turnira, a u finalu natjecanja u Melbourneu svladao je iznenadjenje turnira Arnauda Clementa, pomalo kontroverznog francuskog igrača. Kolikogod je Goran Ivanišević bio priča godine u muškoj konkurenciji, priča o povratku na vrh, istu priču su imale i djevojke: Jennifer Capriati je osvojila dva prva Grand slama – u Australiji i Francuskoj. Prije toga, godinama je bila tema tračeva o mladim i talentiranim tenisačicama koje nisu izdržale teret, pa su potražile pomoć u drogama. No, Jennifer svoju priču završava sretnim krajem. Na veliko zadovoljstvo ljubitelja sporta. Ostala dva Grand slam turnira u prošloj godini osvojila je Venus Williams, starija sestra u najjačem sestrinskom dvojcu koji je ikada igrao tenis. Venus je čak u finalu U.S.Opena pobijedila svoju mladju sestru Serenu. Tako su sve ženske Grand slam turnire u prošloj godine osvojile američke tenisačice. Što možemo očekivati od nove sezone? Kod muškaraca se očekuje nastavak dobrih igara Lleytona Hewitta. Medjutim, ako ga na mnogim turnirima nisu mogli zaustaviti njegovi suparnici to je uspjelo jednoj dječijoj zaraznoj bolesti – vodenim kozicama! Hewitt je obolio od te zarazne bolesti samo 11 dana prije početka prvog ovosezonskog Grand slam turnira – Australia Opena! Organizatori se hvataju za glavu, jer ta bolest može itekako ograničiti Hewittove sposobnosti za igru. Možete zamisliti – vodene kozice ga mogu spriječiti da osvoji tunrir kod kuće, a koliko bi to Australcima moglo biti važno govori podatak da je posljednji Australac koji je osvojio Grand slam u Melbournu bio Mark Edmonson davne 1976.godine! Uglavnom – Otvoreno prvenstvo Australije počinje 14. siječnja; igraju se pripremni turniri, a ukoliko Hewitt ne bude igrao, dosta izgleda ima još jedan mladi tenisač – Amerikanac Andy Roddick koji i tjelesno i načinom igre podsjeća na Hewitta. Organizatori se uzdaju u dobre igre Andrea Agassija i Gorana Ivaniševića, koji je vrlo popularan igrač u Australiji. Na kraju - ukratko o nositeljima ovog turnira: prvi nositelj je Lleyton Hewitt, Gustavo Kuerten je drugi, a Andre Agassi treći nositelj. Goran Ivanišević je 11-ti nositelj turnira. Kod tenisačica prva nositeljica je Jennifer Capriati, druga je Venus Williams, a treća Martina Hingis.